Νέο βίντεο με το τι προηγήθηκε του τραγικού θανάτου του Ζακ Κωστόπουλου ήρθε στη δημοσιότητα. Στο βίντεο φαίνονται και οι άντρες που είχαν επαφή μαζί του, λίγο πριν ο Ζακ μπει στο κοσμηματοπωλείο, οποίοι ωστόσο δεν έχουν εμφανιστεί για να δώσουν κατάθεση.

Το βίντεο δείχνει έναν άνδρα να μπαίνει σε κατάστημα που βρίσκεται λίγα μέτρα μακριά από το κοσμηματοπωλείο, να αγοράζει ένα μπουκαλάκι νερό και να βγαίνει. Ακριβώς στην είσοδο του καταστήματος εμφανίζεται ο Ζακ Κωστόπουλος. Ο άνδρας τού δίνει το νερό, ενώ άλλοι δυο άνδρες που βρίσκονται δίπλα του φαίνονται να του μιλάνε και να τον κλείνουν το δρόμο, ενώ εκείνος επιχειρεί να μπει στο κατάστημα. Οι άνδρες τον σταματούν και αυτός φαίνεται να τους μιλάει, μένει μαζί τους για 32 δευτερόλεπτα και στη συνέχεια διασχίζει τη Γλάδστωνος προς την πλευρά του κοσμηματοπωλείου.

Ο Ζακ Κωστόπουλος δείχνει φοβισμένος, ίσως ταραγμένος, αλλά καθόλου απειλητικός. Δεν φαίνεται να βρίσκεται σε κανένα αμόκ, όπως δήλωσε αρχικά ο ιδιοκτήτης του κοσμηματοπωλείου ή να κινείται απειλητικά προς κάποιον. Αντίθετα μιλάει με τους τρεις άνδρες...

Αυτό επιβεβαιώνουν και καταθέσεις που έρχονται στο φως της δημοσιότητας. Την προηγούμενη εβδομάδα παρουσιάστηκε στο «Έθνος» η κατάθεση μιας γυναίκας στην οποία ανέφερε πως «Μεταξύ 14:20 και 14:40 είδα έναν άνδρα να φωνάζει έξω από το κατάστημα στο οποίο εργάζομαι. Τρία άτομα προσπαθούσαν να τον ηρεμήσουν. Ο ένας, μάλιστα, μπήκε στο μαγαζί και αγόρασε ένα νερό με σκοπό να του προσφέρει και να τον βοηθήσει να ηρεμήσει. Αρχικά ο άνδρας που φώναζε πήγε να μπει στο μαγαζί που δουλεύω, αλλά τελικά δεν το έκανε και μπήκε στο κοσμηματοπωλείο».

Σε ακόμη μια κατάθεση που δημοσιεύει το VICE Greece, επιβεβαιώνεται πως ο Ζακ Κωστόπουλος ζητούσε βοήθεια για αρκετή ώρα πριν φτάσει στο κοσμηματοπωλείο:

Εργαζόμενη σε παρακείμενο γραφείο, που βλέπει προς τη διάβαση που οδηγεί στην οδό Γλάδστωνος, κατέθεσε: «Περίπου στις 14:30 ακούσαμε άνθρωπο να φωνάζει ‘βοήθεια’ από τον δρόμο, ανοίξαμε τα παράθυρα, είδαμε έναν νεαρό ο οποίος ήταν στο φανάρι της Πατησίων και πέρασε απέναντι. Φαινόταν ότι δεν ήταν καλά, φώναζε ‘βοήθεια’ χωρίς να υπάρχει εμφανής λόγος, σίγουρα κάτι του συνέβαινε. Υποθέσαμε ότι ήταν υπό την επήρεια ουσιών. Δεν φαινόταν όμως πολύ καταβεβλημένος όπως βλέπουμε σε άλλους τοξικομανείς.

Στη διάβαση ήταν δυο κοπέλες και πήγε από πίσω τους για να προστατευτεί. Αυτές έφυγαν, τον απέφυγαν και πέρασαν τη διάβαση προς την Κάνιγγος. Εκείνος έμεινε εκεί φωνάζοντας ‘βοήθεια’. Μετά αποφάσισε να διασχίσει την Πατησίων η οποία εκείνη τη στιγμή ήταν άδεια, πάλι φωνάζοντας ‘βοήθεια’. Τον χάσαμε στη διάβαση καθώς έστριψε στη Γλάδστωνος. Δεν φαινόταν επιθετικός, μου φάνηκε σαν άνθρωπος που έψαχνε να προστατευθεί. Δεν είδαμε καμιά εμφανή απειλή».